Պարզվեց՝ Սալուտում «մարդահամար անցկացնելը» դժվար գործ է, շա՜տ դժվար: Երկրորդ գիշերն էր, որ մենք հյուրի արձակ իրավունքներով անցկացնում էինք Անդրանիկ տրակտորիստ Ղազարյանի տանը, բայց դեռ չէինք կարողացել իմանալ, թե ինչքան մարդ է ապրում Սալուտում: «Բանն այն է, որ…» (սա իմ բառերը չեն, ուրիշներից եմ ազդվել, առնում եմ չակերտների մեջ), ուրեմն՝ «բանն այն է, որ» սալուտցիները աղջիկներին չեն հաշվում: